**Likumprojekta “Grozījumi likumā “Par izložu un azartspēļu nodevu un nodokli”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Lai mazinātu administratīvo slogu nodokļu maksātājiem un nodrošinātu iespēju vairākus nodokļu maksājumus veikt vienā maksājumā un tos maksāt vienotajā nodokļu kontā, tiek pārskatīti izložu un azartspēļu nodokļa maksāšanas termiņi un tie noteikti ne vēlāk kā līdz pārskata iesniegšanas mēneša 23.datumam.  Lai nodrošinātu vienmērīgu nodokļu plūsmu budžetā un vienlaicīgi nodrošinātu, ka nodokļa pārskata iesniegšanas termiņš ir ne mazāk kā trīs dienas pirms nodokļa maksāšanas gala termiņa iestāšanās, likumprojekts “Grozījumi likumā “Par izložu un azartspēļu nodevu un nodokli”” (turpmāk – Likumprojekts) paredz nodokļa pārskata iesniegšanu katru mēnesi līdz 15.datumam.  Likumprojektā paredzēts, ka likums stāsies spēkā 2021.gada 1.janvārī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ar Ministru kabineta 2016.gada 3.maija rīkojumu Nr.275 “Par Valdības rīcības plānu Deklarācijas par Māra Kučinska vadītā Ministru kabineta iecerēto darbību īstenošanai” apstiprinātā Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai 35.2.pasākums, kura darbības rezultāts ir “Maksājumu uzskaitē ieviests uzkrājuma princips, vienotais konts un optimizēti darbības procesi, līdz 30.12.2018. tiks īstenoti 20% no plānotajiem projekta pasākumiem”.  Ministru kabineta 2017.gada 26.septembra sēdes protokola Nr.48 44.§ 3.punkts.  Saeimā 2017.gada 23.novembrī pieņemtais likums “Grozījumi likumā “[Par nodokļiem un nodevām](https://likumi.lv/ta/id/33946-par-nodokliem-un-nodevam)””, kas stājās spēkā 2018.gada 1.janvārī, un šā likuma normas attiecībā uz vienotā nodokļu konta ieviešanu, kas stāsies spēkā 2021.gada 1.janvārī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2012.gada 5.jūnija noteikumu Nr.387 “Kārtība, kādā Valsts kase nodrošina maksājumu pakalpojumu sniegšanu” 4.punktā noteikts, ka Valsts kase atver kontu šo noteikumu 3.1.apakšpunktā minētajam mērķim (t.i., valsts budžeta ieņēmumu uzskaitei), pamatojoties uz valsts budžeta likumu kārtējam gadam un normatīvajiem aktiem par budžeta ieņēmumu klasifikāciju. Ņemot vērā minēto un izvērtējot situāciju ar nodokļu maksāšanas sistēmu, konstatēts, ka pašlaik nodokļu maksātājs (fiziskās un juridiskās personas) veic nodokļu iemaksu 49 nodokļu kontos (valsts budžeta ieņēmumu kontos Valsts kasē).  Minētie kontu atvēršanas pamatprincipi ir izveidoti tā, lai valsts budžeta ieņēmumu izpildi pēc naudas plūsmas varētu noteikt sadalījumā pa ieņēmumu veidiem (nodokļu maksātājs nenorāda nodokļu maksājumā ieņēmumu veidu, to nosaka pēc konta, kurā iemaksa veikta), taču rezultātā sadrumstalotais valsts budžeta ieņēmumu kontu skaits izraisa problēmas gan nodokļu maksātājiem, gan nodokļus administrējošām institūcijām. Sarežģīts nodokļu nomaksas process rada administratīvo slogu un izmaksas nodokļu maksātājiem. Katram nodoklim normatīvajos aktos ir noteikts savs samaksas termiņš, kurš jāievēro grāmatvedim vai uzņēmuma vadītājam, lai nenokavētu maksājuma veikšanu.  Lai atrisinātu minētās problēmas un samazinātu resursus nodokļu samaksai un administrēšanai, ar 2021.gadu, kā to paredz Saeimā 2017.gada 23.novembrī pieņemtais likums “Grozījumi likumā “Par nodokļiem un nodevām””, Valsts ieņēmumu dienesta (turpmāk – VID) administrētajiem valsts budžeta maksājumiem tiek ieviests vienotais nodokļu konts. Tas nozīmē, ka no 2021.gada nodokļu maksātājiem būs iespēja VID administrētos un minētajā likumā noteiktos valsts budžeta maksājumus samaksāt vienā nodokļu kontā.  Savukārt, lai radītu iespēju, ka vienā maksājumā ir iespējams samaksāt vairākus nodokļu maksājumus, tādējādi samazinot maksājumu izmaksas un maksājumu veikšanai nepieciešamos cilvēkresursus, nepieciešams pārskatīt nodokļu maksāšanas termiņus un attiecīgajos normatīvajos aktos noteikt, ka regulāri maksājamie (t.i., reizi mēnesī, reizi ceturksnī un reizi pusgadā maksājamie) VID administrētie nodokļi budžetā ir samaksājami ne vēlāk kā līdz pārskata iesniegšanas mēneša 23.datumam. Tādējādi, vienādojot maksāšanas termiņu regulāri maksājamiem VID administrētiem nodokļiem, tiek radīta iespēja nodokļu maksātājam minētos maksājumus samaksāt vienotajā nodokļu kontā vienā maksājumā līdz vienotajam nodokļu maksāšanas gala termiņam – pārskata iesniegšanas mēneša 23.datumam. Vienotais nodokļu maksāšanas gala termiņš neliedz iespēju nodokļu maksātājam veikt nodokļu maksājumus valsts budžetā vairākos maksājumos, ja tas būs ērtāk no nodokļu maksātāja finanšu plūsmas organizācijas viedokļa, taču mēneša 23.datums ir datums, kad VID administrētiem nodokļiem ir jābūt samaksātiem.  Vienotā nodokļu konta risinājums, kas paredz vienādot nodokļu maksāšanas termiņus, ļaus ietaupīt gan pārskaitījumu veikšanas izdevumus, gan cilvēkresursus pārskaitījuma veikšanai, t.sk. laiku maksājuma sagatavošanai un veikšanai.  Vienlaikus, lai nodrošinātu, ka vienotajā nodokļu kontā saņemto maksājumu ir iespējams attiecināt pret VID administrēto nodokļu maksājumu saistībām, normatīvajos aktos ir jānosaka, ka nodokļu deklarācija ir iesniedzama pirms nodokļa maksāšanas termiņa, tādējādi vispirms tiktu uzskaitīta VID administrēto nodokļu maksājumu saistība un vienotajā nodokļu kontā saņemto maksājumu būs iespējams pret to attiecināt. Savukārt situācijā, kad nodokli maksā pirms nodokļu deklarācijas iesniegšanas, vienotajā nodokļu kontā var veidoties nodokļa pārmaksa un tā var tikt novirzīta citu nodokļu maksājumu saistību segšanai, ne tā nodokļa maksājuma, attiecībā uz kuru normatīvais akts paredz nodokli maksāt pirms nodokļu deklarācijas iesniegšanas, saistību segšanai. Tādējādi ir jāpārskata nodokļu deklarāciju iesniegšanas termiņi un likumā “Par izložu un azartspēļu nodevu un nodokli” (turpmāk – Likums) ir jānosaka, ka nodokļu pārskata (deklarācijas) iesniegšanas termiņš nosakāms ne mazāk kā trīs dienas pirms vienotā nodokļu maksāšanas gala termiņa iestāšanās.  Ņemot vērā iepriekš minēto un ievērojot Ministru kabineta 2017.gada 26.septembra sēdes protokola Nr.48 44.§ 3.punktu, Likumprojekts paredz mainīt izložu un azartspēļu nodokļa nomaksas termiņu, nosakot, ka izložu un azartspēļu nodokli maksā par pārskata mēnesi līdz nākamā mēneša 23.datumam, iemaksājot vienotajā nodokļu kontā.  Likumprojekts paredz mainīt izložu un azartspēļu nodokļa pārskata periodu, nosakot, ka izložu un azartspēļu organizētāji pārskatu par aprēķināto izložu un azartspēļu nodokli iesniedz VID par pārskata mēnesi, nevis kā tas šobrīd Likuma 10.panta sestajā daļā ir noteikts – par pārskata ceturksni. Kā arī Likumprojekts paredz, ka izložu un azartspēļu organizētājiem pārskatu jāiesniedz 15 dienu laikā pēc pārskata mēneša beigām VID, izmantojot Elektroniskās deklarēšanas sistēmu.  Ņemot vērā iepriekš minēto, VID savlaicīgi jāveic sagatavošanās darbi, tai skaitā jānodrošina informācijas sistēmas atbalsts vienotā nodokļu konta ieviešanai (t.i., jānodrošina jaunas paaudzes informācijas sistēmas “Maksājumu administrēšanas informācijas sistēmas (turpmāk – MAIS) izstrāde), jo esošajā VID informācijas sistēmā vienotā nodokļu konta risinājumu nav iespējams ieviest.  Normatīvais regulējums ir pamats MAIS prasību detalizēšanai un tikai pēc normatīvā regulējuma izstrādes iespējams uzsākt MAIS izstrādi, savukārt MAIS ir jābūt izstrādātai un ieviestai līdz 2020.gada 31.decembrim, lai no 2021.gada 1.janvāra nodokļu maksātājam būtu iespējams VID administrētos nodokļu maksājumus maksāt vienotajā nodokļu kontā.  Ņemot vērā ievērojamās izmaiņas, lai nodrošinātu, ka MAIS tiek izstrādāta plānotajos termiņos, t.i., līdz 2020.gada 31.decembrim, MAIS izstrāde ir jāuzsāk ne vēlāk kā 2018.gada 1.jūnijā. Ņemot vērā minēto, Likumprojekts tiek virzīts apstiprināšanai 2018.gadā, lai savlaicīgi reglamentētu ar vienotā nodokļu konta ieviešanu un izmantošanu saistītus jautājumus un būtu iespējams savlaicīgi uzsākt MAIS izstrādi.  Likuma 12.pantā ir noteikts, kā izložu un azartspēļu nodoklis ir sadalāms starp valsts un pašvaldību budžetiem.  Likumprojektā izložu un azartspēļu nodokļa sadalījums starp valsts un pašvaldību budžetiem saglabāts tādā pašā procentuālā sadalījumā kā tas ir šobrīd Likuma 12.pantā.  Šobrīd izložu un azartspēļu nodokļa ieņēmumu sadali neveic ne Valsts kase, ne VID, bet nodokļa maksātāji, veicot nodokļa maksājumu attiecīgās pašvaldības budžeta ieņēmumu kontā un valsts budžeta ieņēmumu kontā atbilstoši Likuma 12.pantā noteiktajiem nodokļa ieņēmumu sadales principiem.  Likumprojektā paredzēts, ka izložu un azartspēļu nodokļa ieņēmumu sadali pašvaldību budžetiem veiks VID.  Lai nodrošinātu optimālu izložu un azartspēļu nodokļa ieņēmumu sadales procesu, ar Finanšu ministrijas Uzkrājuma principa ieviešanas vadības komitejas 2016.gada 17.marta sēdē (protokols Nr.5, lēmums Nr.1.8.) pieņemto lēmumu izveidotā apakšdarba grupa Nr.8 2016.gada 29.novembrī ir sagatavojusi ziņojumu Nr.23/135, kurā ir piedāvāts risinājums izložu un azartspēļu nodokļa ieņēmumu sadales procesam un informācijas apmaiņai starp Valsts kasi un VID izložu un azartspēļu nodokļa ieņēmumu sadales procesa nodrošināšanai.  2016.gada 30.maija Uzkrājuma principa ieviešanas vadības komitejas sēdē (protokols Nr.6) tika pieņemts lēmums, ka izložu un azartspēļu nodokļa sadali pašvaldībām pēc VID administrēto valsts budžeta ieņēmumu kontu skaita samazināšanas veiks VID, jo izložu un azartspēļu nodokļa summas piekritību konkrētai pašvaldībai iespējams noteikt tikai pēc nodokļu maksātāju VID iesniegtajiem pārskatiem, t.i., VID rīcībā ir informācija par pašvaldībām pienākošajām izložu un azartspēļu nodokļa summām.  VID vienotajā nodokļu kontā veic saņemto nodokļu maksājumu attiecināšanu uz attiecīgo ieņēmumu veidu. Pēc saņemto nodokļu maksājumu attiecināšanas VID apkopo izložu un azartspēļu nodokļa ieņēmumus un, atbilstoši saņemtajiem pārskatiem, sagatavos maksājuma rīkojumus izložu un azartspēļu nodokļa ieņēmumu pārskaitīšanai uz attiecīgo pašvaldību kontiem un ar eKase starpniecību iesniedz maksājuma rīkojumus izpildei.  Lai nodrošinātu, ka VID izložu un azartspēļu nodokļa ieņēmumu daļu pašvaldībām pārskaita līdz tā mēneša beigām, kurā izložu un azartspēļu nodoklis ir samaksāts, Likumprojektā paredzēts, ka VID divu darba dienu laikā pēc Likumā noteiktā izložu un azartspēļu nodokļa samaksas termiņa veic azartspēļu un izložu nodokļa maksājumu sadali pašvaldībām.  Projekta izstrādes gaitā VID un Latvijas Pašvaldību savienība vienojās par nepieciešamību savstarpēji izstrādāt informācijas apmaiņas kārtību attiecībā uz izložu un azartspēļu nodokļa aprēķina un samaksas informāciju. VID konceptuāli neiebilst pret tā rīcībā esošās izložu un azartspēļu nodokļa aprēķina un samaksas informācijas sniegšanu pašvaldībām.  Likumprojekts paredz, ka soda naudu par Likuma pārkāpumiem un ar izložu un azartspēļu nodokli saistīto nokavējuma naudu izložu un azartspēļu organizētājs iemaksā vienotajā nodokļu kontā, kā arī to, ka minēto soda naudu un nokavējuma naudu Valsts ieņēmumu dienests attiecina uz valsts pamatbudžeta ieņēmumiem.  Likumprojekts paredz redakcionālu precizējumu attiecībā uz izložu un azartspēļu nodevas maksājuma veikšanu, bet izložu un azartspēļu nodevas maksāšanas kārtības būtība nemainās.  Likumprojektā paredzēts, ka likums stāsies spēkā 2021.gada 1.janvārī. Ievērojot Ministru kabineta 2017.gada 26.septembra sēdes protokola Nr.48 44.§ 3.3.apakšpunktā noteikto, Likumprojektā paredzētie grozījumi attiecināmi uz pārskatiem par aprēķināto izložu un azartspēļu nodokli, kas iesniedzami ar 2021.gada 1.janvāri, un izložu un azartspēļu nodokļa maksājumiem, kuru maksāšanas termiņš iestājas ar 2021.gada 1.janvāri. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, VID. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Azartspēļu un izložu organizētāji, azartspēļu pakalpojumu sniedzēji. Pašlaik Latvijā azartspēles organizē 13 azartspēļu organizētāji un izlozes organizē VAS “Latvijas Loto”. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā paredzēts, ka izložu un azartspēļu nodokli maksā par pārskata mēnesi līdz nākamā mēneša 23.datumam, iemaksājot vienotajā nodokļu kontā.  Azartspēļu un izložu organizētājiem tiks samazināts administratīvais slogs attiecībā uz nodokļa maksājumiem, jo izložu un azartspēļu nodokli būs jāieskaita vienā kontā (vienotajā nodokļu kontā) un nebūs jāveic nodokļa maksājumi attiecīgās pašvaldības budžeta ieņēmumu kontos un valsts budžeta ieņēmumu kontā atbilstoši Likuma 12.pantā noteiktajiem nodokļa ieņēmumu sadales principiem. Taču administratīvais slogs arī palielināsies, jo azartspēļu un izložu organizētājiem katru mēnesi būs jāiesniedz VID izložu un azartspēļu nodokļa pārskatu par aprēķināto izložu un azartspēļu nodokli. |
| 3. | Administratīvo izmaksu monetārs novērtējums | Administratīvās izmaksas azartspēļu un izložu organizētājiem, katru mēnesi iesniedzot VID izložu un azartspēļu nodokļa pārskatu par aprēķināto izložu un azartspēļu nodokli, nepārsniegs 2000 *euro*, kad nepieciešams novērtējums. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību aktu projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Saistībā ar Likumprojektu būs jāveic grozījumi Ministru kabineta 2015.gada 6.janvāra noteikumos Nr.3  “Noteikumi par izložu un azartspēļu nodokļa pārskatu veidlapu paraugiem un izložu un azartspēļu nodokļa pārskatu iesniegšanas kārtību”.  Minētā tiesību akta projektu FM (VID) izstrādās līdz 2020.gada 1.jūnijam un tā spēkā stāšanās termiņš ir 2021.gada 1.janvāris. |
| 2. | Atbildīgā institūcija | FM (VID). |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nodrošināta, 2018.gada 2.janvārī publicējot uzziņu par Likumprojekta izstrādes uzsākšanu Finanšu ministrijas tīmekļa vietnē sadaļā “Sabiedrības līdzdalība” <http://www.fm.gov.lv/lv/sabiedribas_lidzdaliba/>  tiesibu\_aktu\_projekti/nodoklu\_politika/#project439. |
| 2. | Sabiedrības līdzdalība projekta izstrādē | Informācija par vienotā nodokļu konta ieviešanu un tā ieviešanas risinājumiem sniegta Nacionālās trīspusējās sadarbības padomes Budžeta un nodokļu apakšpadomes 2017.gada 18.augusta sēdē, vienlaikus sabiedrības līdzdalība vienotā nodokļu konta regulējuma izstrādē tika nodrošināta Saeimā 2017.gada 23.novembrī pieņemtā likuma “Grozījumi likumā “Par nodokļiem un nodevām”” izstrādes un saskaņošanas laikā (likumprojekts “Grozījumi likumā “Par nodokļiem un nodevām”” tika izsludināts Valsts sekretāru 2017.gada 17.augusta sanāksmē (prot. Nr.32 7.§ VSS-870), minētais likumprojekts tika skaņots ar Latvijas Pašvaldību savienību, Latvijas Brīvo arodbiedrību savienību un Latvijas Darba devēju konfederāciju, kā arī ar Latvijas Tirdzniecības un rūpniecības kameru.  Sabiedrības līdzdalība Likumprojekta izstrādē tiks nodrošināta turpmākajā Likumprojekta saskaņošanas gaitā pēc tā izsludināšanas Valsts sekretāru sanāksmē. |
| 3. | Sabiedrības līdzdalības rezultāti | Likumprojekta saskaņošanas gaitā pēc tā izsludināšanas Valsts sekretāru sanāksmē tiks izvērtēti saņemtie iebildumi un priekšlikumi. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VID. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts tiks izpildīts esošo pārvaldes funkciju, cilvēkresursu un institucionālās struktūras ietvaros.  Ar Likumprojektu nav paredzēta jaunu institūciju izveide, esošu institūciju likvidācija vai reorganizācija. |
| 3. | Cita informācija | Ar Likumprojekta izstrādi saistītās izmaksas tiks segtas no Valsts ieņēmumu dienestam piešķirtā finansējuma, tai skaitā prioritārā pasākuma “Nodokļu informācijas pakalpojumu modernizācija (tai skaitā ar MAIS izveidošanu un funkcionalitātes nodrošināšanu)” ietvaros. |

Finanšu ministre D.Reizniece-Ozola

Avotiņa, 67095515

[inga.avotina@fm.gov.lv](mailto:inga.avotina@fm.gov.lv)